小甆瓶
作者：錢時
朝代：宋

paragraphs: 小甆瓶，形模端正玉色明。
烏聊山邊纔百文，見者嘆賞不容聲。
乃知物無賤與貴，要在制作何如耳。
輪囷如瓠不脫俗，雖玉萬鎰吾何取。
王正二日聞斯言，欣然爲賦甆瓶篇。
濁世憒憒隨風旋，跖不夷謀吁可憐。
百年氣節一朝捐，身落糞壤心窬穿。
豈不見齊田魯季勢薰天，萬世之下簞瓢賢。
熊也勉旃然不然。